Կուրցվեյլը հետաքրքիր հետեւությունների է հանգել նաեւ տեխնոլոգիական զարգացումների հետեւանքով առաջացող սոցիալական տեղաշարժերի վերաբերյալ: Չնայած այն բանին, որ համակարգիչները երեսնական թվականներին պարբերաբար անցնում են Թյունինգի տեստը, վեճերն այն մասին, թե համակարգչային ինտելեկտը բոլոր առումներով համարժեք է մարդկայինին` շարունակվում են: Արհեստական բանականության զարգացումը բերում է ռոբոտների իրավունքները պաշտպանող շարժման: Ըստ Կուրցվեյլի կանխատեսումների` արհեստական բանականության համակարգերը կհայտարարեն, որ իրենք օժտված են գիտակցությամբ եւ կպահանջեն այդ փաստի ճանաչումը: Մարդկանց մեծամասնությունը կհամակերպվի այդ իրողությանը: Այդ տարիներին մարդու ուղեղի «հակադարձ ինժիներինգը» ավարտված կլինի: Ոչ կենսաբանական ինտելեկտը կհամադրի իր մեջ մարդու պատկերները ճանաչելու բացառիկ ունակությունը` համակարգիչների հաշվարկներ անելու մեծ արագության հետ: Ոչ կենսաբանական ինտելեկտը կշարունակի իր էքսպոնենցիալ զարգացումը: